b'\n_START_ARTICLE_\nMarko M\xc3\xa4kilaakso\n_START_PARAGRAPH_\nMarko M\xc3\xa4kilaakso (tunnetaan ulkomailla my\xc3\xb6s nimell\xc3\xa4 Mark Hillvalley, s. 23. helmikuuta 1978 H\xc3\xa4meenlinna) on suomalainen musiikkivideo- ja elokuvaohjaaja. M\xc3\xa4kilaakso on ohjannut musiikkivideoita muun muassa Uniklubille, Mighty 44:lle, Tiktakille, Antti Tuiskulle, Indicalle ja Robinille. M\xc3\xa4kilaakson ohjaama Uniklubin musiikkivideo Huomenna voitti Parhaan kotimaisen musiikkivideon Emman vuonna 2005, ja M\xc3\xa4kilaakson ohjaama Indican musiikkivideo Vuorien taa oli Muuvi-ehdokkaana vuonna 2005 parhaasta musiikkivideosta._NEWLINE_M\xc3\xa4kilaakso on my\xc3\xb6s ohjannut lyhytelokuvat Sotilas ja World between us, televisiosarjan Loman tarpeessa sek\xc3\xa4 useita mainoksia ja dokumentteja Suomessa ja Yhdysvalloissa._NEWLINE_Teemu Virta on M\xc3\xa4kilaakson manageri. M\xc3\xa4kilaakson ensimm\xc3\xa4isen kokopitk\xc3\xa4n elokuvan, War of the Deadin, Suomen ensi-ilta oli vuoden 2012 kev\xc3\xa4\xc3\xa4ll\xc3\xa4._NEWLINE_M\xc3\xa4kilaakson toisen kokopitk\xc3\xa4n toimintaelokuvan, Deadly Descent: The Abominable Snowmanin (televisioesityksess\xc3\xa4 Yeti), tuotti yhdysvaltalainen kaapeli- ja satelliittitelevisiokanava Syfy._NEWLINE_Kes\xc3\xa4ll\xc3\xa4 2013 M\xc3\xa4kilaakso ohjasi Timo Parvelan k\xc3\xa4sikirjoittaman pitk\xc3\xa4n lastenkomediaelokuvan Ella ja kaverit 2 \xe2\x80\x93 Paterock. Se sai ensi-iltansa 27. joulukuuta 2013._NEWLINE_Tammikuussa 2014 M\xc3\xa4kilaakso, Tero Kaukomaa ja Teemu Virta tiedottivat perustaneensa genre-elokuvien tuotantoyhti\xc3\xb6n, Roger! Picturesin. M\xc3\xa4kilaakso on ohjausvastuussa. Yhti\xc3\xb6n tuolloin suunnittelemiin elokuviin lukeutuivat viikinkiaiheinen Viking \xe2\x80\x93 Rise of the Warrior sek\xc3\xa4 supersankarielokuva Night of the Witch yhteisty\xc3\xb6ss\xc3\xa4 Lloyd Kaufmanin kanssa._NEWLINE_M\xc3\xa4kilaakson oli tarkoitus ohjata The Asylumille Mega Shark -sarjan tieteiselokuva Mega Shark vs. Kolossus vuonna 2014, mutta hiukan ennen kuvausten alkua h\xc3\xa4n luopui pestist\xc3\xa4\xc3\xa4n \xe2\x80\x93 h\xc3\xa4nen mielest\xc3\xa4\xc3\xa4n tuotantoyhti\xc3\xb6ll\xc3\xa4 ei ollut elokuvan tekemisess\xc3\xa4 syd\xc3\xa4n mukana. Sen sijaan M\xc3\xa4kilaakso ohjasi seuraavana elokuvanaan vuoden 1989 samannimiseen videopeliin perustuvan toimintaelokuvan It Came from the Desert, joka sai Suomessa ensi-iltansa Night Visions -festivaaleilla vuonna 2017 ja p\xc3\xa4\xc3\xa4si teatterilevitykseen syyskuussa 2018.'